
Egydimenziós nanoszerkezetű poli(3-hexiltiofén)/CdS és poli(3-hexiltiofén)/Sb2S3 kompozitok előállítása és jellemzése

Kulcsszavak: Poli(3-hexiltiofén);napelem;CdS;Sb2S3;fotokatalítikus leválasztás
A jövőbeni növekvő energiatermelést és felhasználást érintő kihívások miatt egyre nagyobb az igény a megújuló, „zöld” energiaforrások – és különösen a napenergia – kiaknázására. A jelenleg elérhető technológiá﻿k széleskörű alkalmazását azonban korlátozza kis hatásfokuk, illetve az ehhez társuló viszonylag nagy előállítási költségük (hosszú megtérülési idő). A napenergia felhasználásában olcsó alternatívát jelenthetnek a vezető polimerekből és szervetlen félvezetőkből képzett, szabályozott szerkezetű nanokompozitokon alapuló napelemek.
A kompozitok képzésének számos módja közül a fotokatalitikus leválasztás egy nagyon ígéretes eljárási mód mivel így a szervetlen nanorészecskéket a vezető polimer saját fotokatalitikus aktivitását kihasználva, in situ módon, magán a polimeren hozzuk létre. Így a kísérleti körülmények változtatásával keletkező félvezető mennyiségét valamint annak méretét tudjuk változtatni, ezáltal a szervetlen/szerves határfelület tulajdonságait szabályozva elősegíthetjük a hatékony töltésátvitelt.
Tudományos diákköri munkám során egydimenziós szerkezetű poli(3-hexiltiofén) nanoszálak felszínére fémkalkogenideket (CdS, Sb2S3) választottam le fotokatalitikus úton. A fémkalkogenid leválásának első lépése, hogy a poli(3-hexiltiofén) polimert megvilágítjuk megfelelő hullámhosszúságú fénnyel, így gerjeszteni tudjuk. Gerjesztődés következtében elektronok lépnek a vegyértéksávból a vezetési sávba. A fotoelektronok az átmeneti fémiont vagy a S8 molekulákat redukálják (atomos, illetve ionos reakcióút) és így lehetőség van arra, hogy a CdS vagy Sb2S3 leválhasson a polimeren.
A nanokompozitok fokozatos kialakulását UV-látható spektroszkópia segítségével követtük nyomon. Az így előállított kompozitokat elektrokémiai és fotoelektrokémiai eljárásokkal valamint Energia Diszperz Röntgen Spektroszkópiával (EDX) jellemeztük.



